### 4.     Beslutning om temaer i videre arbejde med ny lokalplan for [adresse] (H11 i Budget 2020-2023)

**Åbent**

Sagsnr.: 326-2020-5220        J.nr.: 01.02.05           Dokumentnr.:
326-2020-179780

**Sagstype**

Beslutning.

**Resume og sagens baggrund**

Kommunalbestyrelsen har besluttet, at der skal udarbejdes en
ny, revideret lokalplan for området ved [adresse], som kan understøtte
udviklingen i detailhandlen, liberalt erhverv og øget bosætning (jf. H11 i
Budget 2020-2023). Som opfølgning på udvalgets første behandling, lægger sagen
op til, at udvalget godkender temaer til det videre arbejde.

Teknik – og Miljøudvalget drøftede sagen første gang på møde
den 5. marts 2020:

*”Udvalget drøftede forskellige indsatser, funktioner og
afgrænsninger. Der udarbejdes et oplæg, som udvalget kan bruge i en dialog med
bygningsejere og bestyrere af ejendomme. Efterfølgende forventes det, at
udvalget kan arbejde med forslag til en lokalplan.”*

**Indstillinger**

Chefen for Plan, Byg og Miljø indstiller, at de beskrevne
temaer danner afsæt for det videre arbejde.

**Behandling**

Teknik- og Miljøudvalget.

**Sagsfremstilling**

*Baggrund*

Ved Teknik- og Miljøudvalgets første drøftelse blev
lokalplanens område betragtet ud fra tre overordnede delområder fra nord mod
syd; a) Området mellem [adresse] og den nordlige husrække i [adresse], b)
byrummet/forretningsgaden [adresse] og c) området mellem den sydlige husrække
i [adresse] og [adresse], dvs. ”bagsiden” med slipper, gårdrum og
parkeringsareal. Inden for hvert delområde blev forskellige tematikker drøftet.

Med udgangspunkt i udvalgets drøftelse har administrationen
arbejdet med at indkredse og illustrere de geografiske temaer, som der tegner
sig et billede af at være centrale i arbejdet med en nærmere planlægning for udvikling
af [adresse], og som går på tværs af de overordnede delområder. Hensigten er, at temaerne kan danne afsæt for at definere
og prioritere det videre arbejde og indhold i/omfang af de enkelte indsatser.
Samtidig vil de danne et konkret afsæt for den videre dialog med bygningsejere
mv.

Som kortbilag 1 er vedlagt en oversigt over igangværende
projekter og planlægning i området: Strategisk helhedsplan for Kalundborg
Bymidte, De fem strategiske områder fra helhedsplanen, Udvikling af parkeringsområdet
ved [adresse], udvikling af slipper, Projekter tilknyttet [adresse] og
[adresse]. Dette er et vigtigt grundlag for en nærmere planlægning og
videre indsatser i området.

På kortbilag 2 er illustreret de temaer som kort vil blive
præsenteret i det følgende:

1)   Centralisering af
butiksgaden

2)   Gaderummet i
[adresse]

3)   Østlige del af
[adresse] – byrum med anden karakter?

4)   Udvikling af slipper
og mulighed for gadegennembrud

5)   Udvikling af
parkeringsområde

Herudover er angivet gennemgående, tværgående emner i form
af nord-syd orienteret struktur, arbejde med grønne byrum, infrastruktur,
anvendelser.

*1)* *Centralisering
af butiksgaden*

I dag er der butikker og
servicefunktioner gennem hele [adresse] og i tilstødende sidegader. Det
betyder, at handelslivet og aktiviteter er spredt over et stort areal, hvorfor
det kan være vanskeligt for de handelsdrivende at få et tilstrækkeligt
kundeflow gennem hele gaden. Det har betydning for bymiljøet og
sammenhængskraften i gågaden, ligesom der øger risikoen for at tomme lokaler.
Derfor er det relevant at drøfte, hvilke muligheder for anvendelser der skal
være i gaden, dels i stuen/etagerne, dels hvorvidt den bør differentieres i
forskellige dele af gadens udstrækning. Med andre ord handler det om længden af
gågaden, og hvordan vi fremtidssikrer den som servicegade.

*2)* *Gaderummet i
[adresse]*

Gaderummet definerer et gadeforløb – og gaderummet er
afgørende for den oplevelse man har, når man færdes gennem gaden og bevæger sig
ind og ud af bygningerne. Flere faktorer bidrager til at skabe og indramme et
gaderum, herunder belægning, belysning, inventar, beplantning, facader og
kunst. De forskellige elementer har betydning i sig selv, men samtidig har det
også stor betydning, hvordan de møder hinanden og tilsammen skaber et rum. I
[adresse] er der mange forskellige, individuelle bebyggelser og facader; nogle
er fremskudte, andre tilbagetrukket. Særligt er det, at mange bygninger står
helt ude i skel, hvilke giver nogle udfordringer i mødet med gaden og
muligheden for at skabe optimal tilgængelighed.

*3)* *Østlige del af
[adresse] – byrum med anden karakter?*

Kommer man gående ad [adresse] fra vest oplever man, at
gaderummet i den sidste del af gaden udvider sig og bygningerne bliver mindre,
ligesom terrænet falder markant mod syd. En dobbeltrettet kørebane og et mindre
antal P-pladser dominerer. Kommer man til [adresse] fra øst møder man et
diffust byrum. Øen er et særligt sted i byen, men er i dag ikke et attraktivt
byrum. Tværtimod understreger det udfordringerne ved en lang gågade. Af flere grunde
er området derfor også udpeget som én af de fem strategiske punkter i
helhedsplanen. Der er behov for, at funktionerne i den østlige del af
[adresse] er med til at skabe mere liv, og ikke blot har primær funktion som
areal for korttidsparkering.

*4)* *Udvikling af
slipper og mulighed for gadegennembrud*

De såkaldte slipper – små byrum i gårdene mellem [adresse] og
[adresse] – afspejler byens historiske retning og bystruktur. Som beskrevet i
helhedsplanen udgør slipperne et skjult potentiale for udvikling. De er særlige
kulturspor, der styrker forbindelserne til handelsstrøget og kan udgøre små,
attraktive byrum med en særlig identitet. Det kan være en strategi at udpege og
arbejde med et par udvalgte slipper, hvor potentialet kan foldes ud ved
forskellige midler, jf. beskrivelsen under pkt. 2. Et fokus bør være, hvordan
passagerne kan gøres mere ligeværdige fra begge sider så ”forside” og ”bagside”
er mindre markant, ligesom tryghed også er et væsentligt emne at betragte. I
tillæg til at bearbejde slipper, kan tænkes muligheder for egentlige
gadegennembrud.

*5)* *Udvikling af
parkeringsområde*

I dag er området ved [adresse] og det store parkeringsareal
meget diffust, og det er centralt at arbejde med, hvordan området kan få en
anden identitet og blive et mere stramt byrum på den gode måde. I visionen
beskrevet i den strategiske helhedsplan er det centralt at genskabe byens
historiske retning og at nedbryde oplevelsen af, at området udgør en barriere i
bymidten. Det kan ske relativt enkelt ved i første omgang at vende retningen på
parkeringspladsen, så man istedet opnår et nord-sydgående byrumsforløb. Næste
skridt kan være at arbejde med byfortætning med ny bebyggelse, fx boliger og
publikumsorienterede funktioner.

**Økonomiske konsekvenser**

Ingen.

**Bilag**

|  |  |
| --- | --- |
| Bilag 1 - igangværende projekter og planlægning, Kalundborg bymidte | 326-2020-195016 |
| Bilag 2 - temaer, strategi for vigtige tiltag | 326-2020-195018 |